ΨΗΦΙΣΜΑ ΤΟΥ ΣΥΜΒΟΥΛΙΟΥ της 22ας Ιουλίου 1993 σχετικά με την επισκόπηση της κατάστασης στον τομέα των τηλεπικοινωνιών και την ανάγκη περαιτέρω αναπτύξεως της αγοράς αυτής

(93/C 213/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι τόσο η οδηγία 90/387/ΕΟΚ του Συμβουλίου της 28ης Ιουνίου 1990 για τη δημιουργία της εσωτερικής αγοράς στον τομέα των τηλεπικοινωνιακών υπηρεσιών μέσω της εφαρμογής της παροχής ανοικτού δικτύου (Open Network Provision - ONP) (1) όσο και η οδηγία 90/388/ΕΟΚ της Επιτροπής της 28ης Ιουνίου 1990 σχετικά με τον ανταγωνισμό στις αγορές τηλεπικοινωνιακών υπηρεσιών (2) προβλέπουν τη διενέργεια, κατά το 1992, επισκόπησης των όρων με τους οποίους λειτουργεί στην Κοινότητα ο κλάδος των τηλεπικοινωνιών-

ότι, στις 21 Οκτωβρίου 1992, η Επιτροπή υπέβαλε στο Συμβούλιο ανακοίνωση για την κατάσταση στην αγορά τηλεπικοινωνιακών υπηρεσιών, όπου διενεργείτο, ειδικότερα, εκτίμηση για την ανταγωνιστικότητα, την πρόοδο της εναρμόνισης και τους περιορισμούς πρόσβασης στα τηλεπικοινωνιακά δίκτυα, τα αποτελέσματα των εν λόγω περιορισμών στη λειτουργία της εσωτερικής αγοράς και τα πιθανά μέτρα για την άρση των εν λόγω περιορισμών- ότι η Επιτροπή ζήτησε από τα κράτη μέλη και από τα ενδιαφερόμενα μέρη να της γνωστοποιήσουν τις απόψεις τους σχετικά με την ανακοίνωση και τις περιεχόμενες προτάσεις-

ότι η Επιτροπή υπέβαλε στις 15 Ιουλίου 1992 ανακοίνωση στο Συμβούλιο για τη "διαμόρφωση των τηλεπικοινωνιακών τελών με βάση το κόστος και την αναπροσαρμογή των τιμολογιακών παραμέτρων", όπου διενεργείται αξιολόγηση της προόδου προς τη διαμόρφωση των τηλεπικοινωνιακών τελών με βάση το κόστος και την αναπροσαρμογή των τιμολογιακών παραμέτρων για τις τηλεπικοινωνίες στην Κοινότητα-

ότι το Ευρωπαϊκό Κοινοβούλιο γνωμοδότησε για τις δύο αυτές ανακοινώσεις στις 20 Απριλίου 1993-

ότι το ψήφισμα της 17ης Δεκεμβρίου 1992 (3) καλεί την Επιτροπή να εξετάσει, σε συνεργασία με τα ενδιαφερόμενα μέρη, τις πολιτικές, οικονομικές, εμπορικές και κοινωνικές επιπτώσεις των επιλογών που αναφέρονται στην ανακοίνωση της Επιτροπής για το μέλλον της κοινοτικής αγοράς τηλεπικοινωνιακών υπηρεσιών- ότι το Συμβούλιο ζήτησε από την Επιτροπή τον καθορισμό, μέσω της συνεργασίας αυτής, διαφανούς προσεγγίσεως και χρονοδιαγράμματος για το μελλοντικό ρυθμιστικό πλαίσιο της κοινοτικής αγοράς τηλεπικοινωνιών, προκειμένου να δοθεί η δυνατότητα στους ρυθμιστικούς φορείς και στις επιχειρήσεις να προγραμματίσουν τις αναγκαίες προσαρμογές σε εθνικό επίπεδο-

ότι το Συμβούλιο συνέστησε μια ad hoc επιτροπή ανωτέρων υπαλλήλων, προκειμένου να συνδράμει την Επιτροπή στο έργο της αυτό- ότι στο ανωτέρω ψήφισμα το Συμβούλιο εξέφρασε την ικανοποίησή του για την πρόθεση της Επιτροπής να του υποβάλει έκθεση πριν την επόμενη σύνοδο του Συμβουλίου (υπουργών τηλεπικοινωνιών)-

ότι η Επιτροπή διενήργησε ευρείας κλίμακας διαβουλεύσεις με όλους τους συντελεστές της ευρωπαϊκής βιομηχανίας τηλεπικοινωνιών και, ειδικότερα, ενημερώθηκε για τις απόψεις των χρήστων τηλεπικοινωνιακών υπηρεσιών, των τηλεπικοινωνιακών επιχειρήσεων, των κατασκευαστών εξοπλισμού, των φορέων παροχής υπηρεσιών και των συνδικαλιστικών ενώσεων-

ότι, στη βάση των διαβουλεύσεων αυτών, η Επιτροπή υπέβαλε περαιτέρω ανακοίνωση στο Συμβούλιο με θέμα το αποτέλεσμα των διαβουλεύσεων για την επισκόπηση του 1992 για τις τηλεπικοινωνιακές υπηρεσίες,

ΣΗΜΕΙΩΝΕΙ ότι από τις διαβουλεύσεις διαπιστώνεται ευρεία συναίνεση σχετικά με τα ακόλουθα:

1. είναι γενικά αποδεκτό ότι η ελευθέρωση των αγορών τηλεπικοινωνιακών υπηρεσιών είναι το αναπόφευκτο αποτέλεσμα των τεχνολογικών εξελίξεων και της εξέλιξης της αγοράς-

2. υπάρχει γενική απαίτηση για τη διατήρηση της οικονομικής σταθερότητας του κλάδου και για τη διατήρηση της καθολικότητας των υπηρεσιών, μη θιγόμενης της αναγκαίας αναπροσαρμογής των τιμολογιακών παραμέτρων-

3. είναι αναγκαία η ύπαρξη σαφούς χρονοδιαγράμματος των ρυθμιστικών αλλαγών με καθορισμένους σταθμούς, προκειμένου να αποκτήσει ο κλάδος την αναγκαία σταθερότητα-

4. απαιτείται ρεαλιστική προσέγγιση για περαιτέρω ελευθέρωση, λαμβάνοντας υπόψη την ανάγκη για προσαρμογές στις περιφερειακές περιοχές με λιγότερο ανεπτυγμένα δίκτυα-

5. χρειάζεται ταχεία και αποτελεσματική εφαρμογή του τρέχοντος ρυθμιστικού πλαισίου, ιδίως δε της οδηγίας 90/388/ΕΟΚ-

6. αναγνωρίζεται από όλους η αξία που έχει για τους χρήστες, τη βιομηχανία και το σύνολο της ευρωπαϊκής οικονομίας η ύπαρξη ισχυρής τηλεπικοινωνιακής υποδομής και προηγμένων και αποτελεσματικών τηλεπικοινωνιακών υπηρεσιών-

7. το άνοιγμα προς τρίτες χώρες της κοινοτικής αγοράς τηλεπικοινωνιών θα πρέπει να συναρτάται με την παροχή ανάλογης πρόσβασης στις αγορές των εν λόγω χωρών.

ΑΝΑΓΝΩΡΙΖΕΙ ως βασικούς συντελεστές στην ανάπτυξη της μελλοντικής ρυθμιστικής πολιτικής όσον αφορά τις τηλεπικοινωνίες στην Κοινότητα:

1. την εφαρμογή μέτρων παροχής ανοικτού δικτύου, τα οποία αποτελούν τη βάση για τον καθορισμό της καθολικής υπηρεσίας και παρέχουν κατάλληλο πλαίσιο για τη διασύνδεση, την εφαρμογή της αμοιβαίας αναγνώρισης των εθνικών αδειών και εγκρίσεων υπό εναρμονισμένες συνθήκες, με μια προσωρινή λύση που βασίζεται σε διαδικασία άμεσης αγοράς, καθώς και την ανάπτυξη της πολιτικής που ορίζεται στο ψήφισμα του Συμβουλίου της 19ης Δεκεμβρίου 1991 (4) σχετικά με τις δορυφορικές επικοινωνίες, και δη τη θέσπιση μέτρων που προτείνονται εκεί-

2. τη σημασία για το μεμονωμένο καταναλωτή, και για την ανταγωνιστικότητα της κοινοτικής βιομηχανίας και των εμπορικών χρήστων, ενός κοινοτικού τηλεπικοινωνιακού συστήματος που θα προσφέρει σε όλους τους χρήστες, συμπεριλαμβανομένων και συγκεκριμένων κοινωνικών ομάδων, λογικά και προσιτά τιμολόγια για πρόσβαση και χρήση, υψηλή ποιότητα υπηρεσιών και τεχνολογικές καινοτομίες-

3. τη δέουσα εφαρμογή των αρχών χρέωσης της πρόσβασης από τις εθνικές ρυθμιστικές αρχές, ενόψει ιδιαίτερα της ανάγκης για τιμολογιακή αναπροσαρμογή και παροχή καθολικών υπηρεσιών-

4. την ανεξαρτησία των τηλεπικοινωνιακών οργανισμών όσον αφορά τη χάραξη της εμπορικής πολιτικής τους, στο κατάλληλο ρυθμιστικό πλαίσιο που ορίζουν οι εθνικές αρχές, και την ανάγκη για τηλεπικοινωνιακούς οργανισμούς ικανούς να ανταποκρίνονται στον αυξανόμενο ανταγωνισμό της παγκόσμιας αγοράς-

5. την ανάγκη να ληφθούν υπόψη οι στόχοι της συνοχής της Κοινότητας, συνεκτιμώντας τις ιδιαιτερότητες των περιφερειακών περιοχών-

6. τις συνέπειες της εξέλιξης των διευρωπαϊκών δικτύων στον τομέα των τηλεπικοινωνιών-

7. την ανάγκη να ληφθούν υπόψη οι μεταβολές στις συνολικές συνθήκες απασχόλησης μέσα και έξω από τον τηλεπικοινωνιακό κλάδο-

8. τον καθορισμό μιας συνεπούς πολιτικής τηλεπικοινωνιακής υποδομής-

9. τη δημιουργία δίκαιου διεθνούς εμπορικού περιβάλλοντος, που να επιτρέπει πρόσβαση στις τηλεπικοινωνιακές αγορές τρίτων χωρών συγκρίσιμη προς την υφιστάμενη στην Κοινότητα-

10. τη δημιουργία σαφούς και σταθερού ρυθμιστικού πλαισίου σύμφωνα με την αρχή της επικουρικότητας-

11. τη σπουδαιότητα των κανόνων ανταγωνισμού στο νέο ρυθμιστικό περιβάλλον, λαμβάνοντας υπόψη την ανάγκη συνεργασίας, μεταξύ άλλων, για τις διευρωπαϊκές υπηρεσίες, και την κατάσταση των πρωταγωνιστών στις αγορές τηλεπικοινωνιών εντός και εκτός Ευρώπης-

12. τη συνεχιζομένη ανάγκη για εναρμονισμένη και ανοικτή αγορά τηλεπικοινωνιακού εξοπλισμού, και συγκρίσιμη και αποτελεσματική πρόσβαση σε τρίτες χώρες.

ΘΕΩΡΕΙ ως κυριότερους βραχυπρόθεσμους στόχους της κοινοτικής πολιτικής τηλεπικοινωνιών:

1. την υιοθέτηση νομοθετικών προτάσεων στον τομέα της παροχής ανοικτού δικτύου και των δορυφόρων, καθώς και την ταχεία και αποτελεσματική εφαρμογή της υφιστάμενης κοινοτικής νομοθεσίας στον τομέα των τηλεπικοινωνιακών υπηρεσιών και της παροχής ανοικτού δικτύου-

2. την εφαρμογή σε ολόκληρη την Κοινότητα και, ενδεχομένως, την προσαρμογή, υπό το φως μεγαλύτερης ελευθέρωσης, των αρχών παροχής ανοικτού δικτύου όσον αφορά τους καλυπτόμενους οργανισμούς και θέματα όπως η καθολικότης υπηρεσιών, η διασύνδεση και η χρέωση προσβάσεων, καθώς και τα παρεπόμενα θέματα που συνδέονται με τους όρους χορήγησης των αδειών-

3. την ανάπτυξη της μελλοντικής κοινοτικής πολιτικής στον τομέα των κινητών και προσωπικών επικοινωνιών, μέσω και της αναμενόμενης δημοσίευσης Πράσινης Βίβλου για τις κινητές επικοινωνίες-

4. την ανάπτυξη της μελλοντικής κοινοτικής πολιτικής στον τομέα της υποδομής των τηλεπικοινωνιακών δικτύων και των δικτύων καλωδιακής τηλεόρασης, μέσω και της αναμενόμενης δημοσίευσης σχετικής Πράσινης Βίβλου-

5. την επεξεργασία ρυθμίσεων για κατάλληλα μέτρα όσον αφορά τις συγκεκριμένες δυσκολίες που συναντούν οι περιφερειακές περιοχές με λιγότερο ανεπτυγμένα δίκτυα. Τα μέτρα αυτά, ως συμπλήρωμα των εθνικών χρηματοδοτήσεων, θα πρέπει, όπου απαιτείται και λαμβάνοντας υπόψη τις εθνικές προτεραιότητες, να χρησιμοποιούν πλήρως τα κατάλληλα κοινοτικά πλαίσια στήριξης για να συμβάλλουν στην ανάπτυξη των δικτύων και της καθολικότητος των υπηρεσιών στην περιφέρεια-

6. την εκ μέρους της Επιτροπής συνεκτίμηση, κατά την εκπόνηση μέτρων εφαρμογής του ψηφίσματος, των ιδιομορφιών των μικρών δικτύων.

ΘΕΩΡΕΙ ως κυριότερους μακροπρόθεσμους στόχους για την τηλεπικοινωνιακή πολιτική της Κοινότητας:

1. την ελευθέρωση όλων των δημόσιων υπηρεσιών φωνητικής τηλεφωνίας, διατηρουμένης της καθολικότητος των υπηρεσιών-

2. την ισορροπία ελευθέρωσης και εναρμόνισης σε μια αγορά εν πλήρει εξελίξει-

3. την εξέταση, πριν την πλήρη ελευθέρωση όλων των δημοσίων υπηρεσιών φωνητικής τηλεφωνίας, της πορείας των διαρθρωτικών αναπροσαρμογών, ιδίως για τα τιμολόγια, στις χώρες που συναντούν ιδιαίτερες δυσκολίες, ώστε να ληφθεί υπόψη η κατάσταση των περιφερειακών περιοχών με λιγότερο ανεπτυγμένα δίκτυα, καθώς και των πολύ μικρών δικτύων, συμπεριλαμβανομένης της θέσπισης πρόσθετων μεταβατικών περιόδων, αν είναι δικαιολογημένο-

4. την επεξεργασία μελλοντικής πολιτικής για την υποδομή των τηλεπικοινωνιακών δικτύων, βάσει ευρέων διαβουλεύσεων μετά τη δημοσίευση της Πράσινης Βίβλου για την υποδομή.

ΚΑΛΕΙ την Επιτροπή και τα κράτη μέλη,

να συνεχίσουν τις διαβουλεύσεις, ιδίως στο πλαίσιο της ad hoc επιτροπής υψηλού επιπέδου των εθνικών ρυθμιστικών αρχών που αναφέρεται στο ψήφισμα της 17ης Δεκεμβρίου 1992, προκειμένου, μεταξύ άλλων, να καθοριστεί ένα ολικό και συνεπές πλαίσιο για την κοινοτική πολιτική τηλεπικοινωνιών, λαμβάνοντας υπόψη τις ρυθμιστικές αλλαγές που έχει προβλέψει το ψήφισμα αυτό προς ενίσχυση της ανταγωνιστικότητας των ευρωπαϊκών φορέων.

ΚΑΛΕΙ τα κράτη μέλη:

α) να προαγάγουν την προοδευτική αναπροσαρμογή των τιμολογίων με γνώμονα το κόστος, καθώς και τη συνεχή ανάπτυξη της καθολικότητος των υπηρεσιών, σε όλους τους χρήστες και με λογικό κόστος-

β) να παράσχουν την αναγκαία χρηματοδοτική, οργανωτική και διοικητική ανεξαρτησία στους τηλεπικοινωνιακούς οργανισμούς, προκειμένου να μπορέσουν να προετοιμαστούν για το ανταγωνιστικό περιβάλλον.

ΥΠΟΣΤΗΡΙΖΕΙ την πρόθεση της Επιτροπής:

α) να δημοσιεύσει πριν από την 1η Ιανουαρίου 1994 Πράσινη Βίβλο για τις κινητές/προσωπικές επικοινωνίες-

β) να δημοσιεύσει, πριν από την 1η Ιανουαρίου 1995, Πράσινη Βίβλο για τη μελλοντική πολιτική υποδομής τηλεπικοινωνιών και δικτύων καλωδιακής τηλεόρασης-

γ) να προετοιμάσει, πριν από την 1η Ιανουαρίου 1996, τις απαραίτητες αλλαγές του κοινοτικού ρυθμιστικού πλαισίου για να επιτύχει την ελευθέρωση όλων των δημόσιων υπηρεσιών φωνητικής τηλεφωνίας, έως την 1η Ιανουαρίου 1998. Για να μπορέσουν τα κράτη μέλη με λιγότερο αναπτυγμένο δίκτυο, όπως η Ισπανία, η Ιρλανδία, η Ελλάδα και η Πορτογαλία, να επιφέρουν τις αναγκαίες δομικές αναπροσαρμογές, ιδίως των τιμολογίων, τα κράτη μέλη αυτή διαθέτουν πρόσθετη μεταβατική περίοδο πέντε το πολύ ετών. Το Συμβούλιο σημειώνει ότι η Επιτροπή προτίθεται να συνεργαστεί στενά με αυτά τα κράτη μέλη για την καλύτερη δυνατή και εμπεόθεσμη διενέργεια των αναπροσαρμογών αυτών. Σε πολύ μικρά δίκτυα μπορεί, αν δικαιολογείται, να δοθεί προθεσμία μέχρι δύο ετών.

ΕΠΙΒΕΒΑΙΩΝΕΙ ΕΚ ΝΕΟΥ

ότι είναι ανάγκη οι συνθήκες ελευθέρωσης όλων των δημόσιων υπηρεσιών φωνητικής τηλεφωνίας έως την 1η Ιανουαρίου 1998, καθώς και ο καθορισμός μιας κοινοτικής πολιτικής υποδομών, να προέρχονται από πολιτική συμφωνία η οποία θα στηρίζεται στη συμβιβαστική λύση του Δεκεμβρίου 1989, και σημειώνει ότι η Επιτροπή υποστηρίζει την προσέγγιση αυτή.

ΖΗΤΑ από την Επιτροπή να υποβάλει έκθεση προς το Ευρωπαϊκό Κοινοβούλιο και το Συμβούλιο:

α) για την πρόοδο που έχει επιτευχθεί όσον αφορά την εφαρμογή και τα αποτελέσματα των μέτρων που αναφέρονται στο ψήφισμα αυτό, πριν από το τέλος του 1994-

β) με τις πρώτες σκέψεις για ένα ολικό και συνεπές πλαίσιο μιας κοινοτικής πολιτικής τηλεπικοινωνιών, πριν από το τέλος του 1993.

(1) ΕΕ αριθ. L 192 της 24. 7. 1990, σ. 1.

(2) ΕΕ αριθ. L 192 της 24. 7. 1990, σ. 10.

(3) ΕΕ αριθ. C 2 της 6. 1. 1993, σ. 5.

(4) ΕΕ αριθ. C 8 της 14. 1. 1992, σ. 1.